Ana Galarraga

Ana Galarraga Aiestaran (Zarautz, Gipuzkoa, 1970ko ekainaren 9a) zientzia-komunikatzailea da. Elhuyar Fundazioarentzat lan egiten du. Euskal hedabideetan zientzia dibulgazioa sustatzen du, euskaraz eta genero ikuspegiarekin. Albaitaritzan eta Elikagaien Zientzia eta Teknologian lizentziatua da.
 Zientzia-dibulgatzailea 
Hainbat komunikabidetan aritzen da, beti zientzia-dibulgazioaz baina formatu desberdinetan: Elhuyar zientzia eta teknologia aldizkarian 570 artikulu baino gehiago idatzi ditu, Berria egunkarian zutabe bat idazten du, eta umeentzako Irria aldizkarian ipuin formatuan idazten du, beti esperimentu batekin lagunduta. Irriaren Lagunak lagun, Marikalanbre, bizitzaren laborategian liburua argitaratu zuen 2014an. Booktegi plataforman Sapiens ispiluaren aurrean artikulu bilduma argitaratu du. Euskal komunitate zientifikoaren Inguma datu-baseak, guztira, Galarragak sorturiko 200 artikulu baino gehiago dakartza.

2001etik lanean ari da Elhuyarren, erredakzio-taldeko kidea da, ez zientzia-kazetari huts gisa, gehiago zientzia-komunikatzaile moduan, artikuluak idazteaz gain hainbat jolas, erakusketa, sariketa, ikastaro, hitzaldi eta antzerki-bakarrizketa ere antolatzen ditu eta. Zientzia-dibulgazioan euskaraz arituz euskal hedabideetan eta sare sozialetan ere aktibo agertu ohi da.

 Literatura eta artea 
Literaturia izeneko literatura-jardunaldien antolatzaileetako bat izan da. Literaturari eta arteari lotutako hainbat errezitaletan eta aurkezpenetan parte hartu izan du. Euskal Idazleen Elkarteko Zuzendaritza Batzordeko kidea izan da.

Petti musikariarekin batera, Frankenstein liburutik abiatutako errezitaldi bat sortu du. 2022an estreinatu zuten (H)ilbeltza euskal nobela beltzaren astean, Frankenstein agurgarria izenarekin. 2024ko azaroaren 1ean, disko-liburu bihurtuta argitaratu dute, Elkarren eskutik. Disko-liburuak, errezitaldiko testua eta kantuen hitzak ez ezik, Mari Luz Esteban Galarzaren hitzaurrea eta Miren Agur Meaberen hitzostea biltzen ditu.

 Genero ikuspegia 
Genero ikuspegia txertatu ohi du bere argitalpen eta esku-hartzeetan, eta sistema zientifikoaren genero-arrakala erakusten du. Horren adibide da Uhin ultramoreak podcasta.

 Sariak eta aintzatespenak 

 2024ko Rikardo Arregi sarien ohorezko mugarria jaso zuen, zientzia dibulgazioan egindako ekarpenarengatik.

 Erreferentziak 

 Kanpo estekak 

 @Anagalarraga1 kontua, Twitterren.
 Ana Galarragaren artikuluak, Zientzia Kaieran (200 artikulu).
 Emakumeak zientzian atala, Zientzia Kaieran (200 artikulu).
 Ana Galarragaren artikuluak, Berrian (140 artikulu).
 Ana Galarragaren artikuluak, Elhuyar zientzia eta teknologia aldizkarian (900 artikulu).
 Sapiens ispiluaren aurrean, Booktegi.

Kategoria:Zarauztarrak
Kategoria:Euskal Herriko kazetariak
Kategoria:Emakume komunikatzaileak
Kategoria:Udako Euskal Unibertsitatea
Kategoria:Emakume zientzialariak
Kategoria:Zientzia dibulgatzaileak
Kategoria:Emakume idazleak